Χαιρετισμός του Προέδρου της ΚΕΔΚΕ, Πάρι Κουκουλόπουλου
Η σύγχρονη αντίληψη για την αειφόρο ανάπτυξη επιβάλλει τη διαρκή επιδίωξη για ανθρώπινες πόλεις, βιώσιμους οικισμούς και τον απόλυτο σεβασμό στο περιβάλλον, με ειδική μέριμνα στις περιοχές ιδιαίτερου φυσικού κάλους.

Ο πολεοδομικός και χωροταξικός σχεδιασμός αποτελεί το σημαντικότερο εργαλείο στα χέρια της Πολιτείας, σε κεντρικό και αποκεντρωμένο επίπεδο, προκειμένου να επιτευχθεί ο στόχος της αειφόρου ανάπτυξης.

Ο ρόλος των τοπικών κοινωνιών είναι καθοριστικός στη διαδικασία του σχεδιασμού, όχι μόνο γιατί οι πολίτες δικαιούνται να γνωρίζουν και να συμμετέχουν στις αποφάσεις που τους αφορούν και να αναλαμβάνουν τις συνέπειες και τις ευθύνες των αποφάσεων τις οποίες συνδιαμόρφωσαν, αλλά και για έναν πρόσθετο λόγο.

Η χωρική και οικιστική οργάνωση της Ε.Ε. δεν πρέπει να οδηγεί στην εξομοίωση των τοπικών και περιφερειακών ταυτοτήτων, αφού η πολιτιστική πολυμορφία επιβάλλεται να διατηρηθεί στη διαδικασία της ευρωπαϊκής ολοκλήρωσης. 

Αυτές οι αρχές αποτυπώνονται με ιδιαίτερη σαφήνεια στο σχέδιο ανάπτυξης του Κοινοτικού χώρου (ΣΑΚΧ). 

Στην Ελλάδα, δυστυχώς, δε φαίνεται να έχουμε κατανοήσει τη θεμελιώδη σημασία του πολεοδομικού και χωροταξικού σχεδιασμού, με αποτελέσματα ιδιαίτερα επώδυνα. 

Η Ελλάδα ολοκληρώνει το Εθνικό Στρατηγικό Πλαίσιο για το Δ΄ ΚΠΣ και στερείται ολοκληρωμένου χωροταξικού σχεδιασμού!!!

Οι συνέπειες είναι πολλαπλές και προφανείς, αλλά κυρίως, έχουν τεράστιο οικονομικό κόστος.

Οι επενδυτές, για παράδειγμα, των ανανεώσιμων πηγών ενέργειας, πέραν των άλλων προβλημάτων και των παλινωδιών του Υπουργείου Ανάπτυξης, θεωρούν ως σημαντικότερο εμπόδιο την έλλειψη πρόβλεψης χρήσεων γης στο μεγαλύτερο μέρος της χώρας, γεγονός που οδηγεί σε τεράστιες καθυστερήσεις ή και σε ακύρωση των επενδυτικών σχεδίων. 

Είναι γνωστή εξάλλου και η συνύπαρξη των δύο περίφημων επενδυτικών σχεδίων στη Μεσσηνία σε τουρισμό και ενέργεια, που έχουν κολλήσει πολύ φυσιολογικά, αφού αλληλοσυγκρούονται. 

Ανάλογη κατάσταση επικρατεί και στον τομέα του πολεοδομικού σχεδιασμού.

Από τον Απρίλιο του 1985 που εγκρίθηκε το πρώτο Γενικό Πολεοδομικό Σχέδιο μέχρι σήμερα έχουν εγκριθεί 419 Γενικά Πολεοδομικά Σχέδια.

Από το σύνολο των 419 εγκεκριμένων ΓΠΣ, 117 τροποποιήθηκαν κατά τη διάρκεια εφαρμογής τους.

Περίπου 15 χρόνια μετά την έγκριση των αντίστοιχων Γενικών Πολεοδομικών Σχεδίων, σε πολλούς Δήμους βρίσκονται, ακόμη και σήμερα, σε διαδικασία εκπόνησης ή δεν έχουν ακόμα ενεργοποιηθεί Πολεοδομικές Μελέτες ή Πράξεις Εφαρμογής.

Είναι χαρακτηριστικό ότι επί 419 εγκεκριμένων Γενικών Πολεοδομικών Σχεδίων, με 2.000, περίπου, πολεοδομικές ενότητες, οι εγκεκριμένες Πολεοδομικές Μελέτες είναι 950 (846 με Προεδρικά Διατάγματα και 104 με απόφαση Υπουργού ή Νομάρχη).

Με λίγα λόγια, μετά από 20 χρόνια δεν έχει ολοκληρωθεί καν το 50% των μελετών από το σύνολο των εγκεκριμένων πολεοδομικών ενοτήτων.

Ο λόγος είναι απλός και έχει να κάνει με τους μεγάλους χρόνους ανάθεσης και ολοκλήρωσης των Πολεοδομικών Μελετών. 

Όπως προκύπτει από τα στοιχεία που έχουμε συγκεντρώσει:

- Στη συντριπτική πλειονότητα των Πολεοδομικών Μελετών, ο χρόνος ολοκλήρωσής τους κυμαίνεται από 8-12 χρόνια.

- Για το 20% μόνο των εγκεκριμένων Πολεοδομικών Μελετών, ο μέσος χρόνος ανάθεσης είναι 6-12 μήνες, ενώ για την ολοκλήρωση της μελέτης απαιτούνται 3-5 χρόνια.

Οι αντίστοιχοι χρόνοι ολοκλήρωσης των Πράξεων Εφαρμογής κυμαίνονται σε ελάχιστες περιπτώσεις από 2 ως 4 χρόνια ενώ κατά κανόνα από 4 έως 6 χρόνια.

Έτσι λοιπόν, από ένα σύνολο περίπου 2.000 πράξεων εφαρμογής που έπρεπε να εκπονηθούν, υλοποιήθηκε μόλις το 28%.

Ανάλογη εικόνα εμφανίζεται και στις μελέτες σχεδίων χωρικής οικιστικής οργάνωσης ανοικτής πόλης.

Όλη αυτή η δυσάρεστη πραγματικότητα έχει πολλαπλές αρνητικές συνέπειες για τη χώρα μας, κυρίως όμως πλήττεται καίρια η ανταγωνιστικότητα της ελληνικής οικονομίας και εξίσου καίρια το κύρος και την αξιοπιστία των θεσμών.

Οι κύριες –κατά την άποψή μου- αιτίες γι΄ αυτή την κατάσταση έχουν να κάνουν με:

1. Το κόστος των μελετών που είναι αντικειμενικά μεγάλο και επιβαρύνεται σε ποσοστό, περίπου, 60% από τη δημιουργία υποβάθρων. Σημειώνεται ότι δεν έχει υπάρξει καν μέριμνα για ενιαία υπόβαθρα μεταξύ των πολεοδομικών μελετών και του κτηματολογίου.

2. Την εκκρεμότητα δεκάδων εκτελεστικών διαταγμάτων και υπουργικών αποφάσεων, κυρίως σε ό,τι αφορά τους νόμους 2508 και 2742, που έχουν οδηγήσει σε αδιέξοδο τα ολοκληρωμένα προγράμματα αστικού και αγροτικού χώρου με σημαντικές συνέπειες στην απορρόφηση του Γ΄ ΚΠΣ.

3. Την χρόνια και σε πλήρη εξέλιξη διαμάχη μεταξύ της διοίκησης του ΥΠΕΧΩΔΕ και του Συμβουλίου της Επικρατείας. Η διαμάχη αυτή έχει καταστήσει το θεσμικό πλαίσιο κυριολεκτικά «κινούμενη άμμο». Ιδιαίτερα η τελευταία απόφαση του ΣτΕ γύρω απ΄ τις πολεοδομικές αρμοδιότητες δημιουργεί τεράστια ερωτήματα. Αποτέλεσμα αυτής της διαμάχης είναι το θεσμικό πλαίσιο να γίνεται ολοένα και πιο δαιδαλώδες και να πληθαίνουν οι ανολοκλήρωτες πλευρές του με φυσιολογικό αποτέλεσμα τις καθυστερήσεις.

4. Η βασικότερη, όμως, αιτία είναι καθαρά πολιτική. Με εξαίρεση την περίοδο Μάνου- Τρίτση οι πολιτικές ηγεσίες του ΥΠΕΧΩΔΕ, διαχρονικά, δεν έδωσαν την αναγκαία προτεραιότητα στον πολεοδομικό και χωροταξικό σχεδιασμό. Ίσως γιατί υπήρχαν οι προτεραιότητες των μεγάλων έργων. Ίσως πάλι γιατί οι αποφάσεις στα πολεοδομικά και χωροταξικά ζητήματα δεν παράγουν άμεσα αποτελέσματα. Ανάλογες, δυστυχώς, λογικές επικράτησαν διαχρονικά και σ΄ ένα μεγάλο μέρος αιρετών της αυτοδιοίκησης Τελικά, είναι ζήτημα πολιτικών προτεραιοτήτων. 

Το θέμα όμως είναι ότι στην κατάσταση αυτή πρέπει να μπει ένα τέλος.

Γι΄ αυτό πρέπει να υπάρξει άμεση ενεργοποίηση όλων των εμπλεκόμενων με τα ζητήματα αυτά. Έχουμε μια μεγάλη δυνατότητα μπροστά μας, εν όψει της Συνταγματικής Αναθεώρησης, να προσδώσουμε στην Πολεοδομία και τη Χωροταξία την προτεραιότητα και την οπτική που τους αξίζουν. 

Παράλληλα, όμως, επιβάλλεται να προχωρήσουν οι νομοθετικές εκείνες πρωτοβουλίες που θα ρυθμίζουν και θα δίνουν λύσεις στα προβλήματα που έχουν δημιουργηθεί. 

Η Κεντρική Ένωση Δήμων και Κοινοτήτων Ελλάδας κινείται προς αυτήν την κατεύθυνση. Το Ινστιτούτο Τοπικής Αυτοδιοίκησης έχει ήδη ξεκινήσει την προετοιμασία μας στον τομέα αυτό για την επόμενη συνταγματική αναθεώρηση.

Και είμαστε σήμερα όλοι εδώ, ένα εκλεκτό κομμάτι του επιστημονικού δυναμικού αυτής της χώρας και των αιρετών της Αυτοδιοίκησης για να προβληματιστούμε, να επισημάνουμε και να προτείνουμε.

Σ’ αυτήν όμως τη συζήτηση να θυμόμαστε ότι οι Χωροταξικός και Πολεοδομικός Σχεδιασμός δεν είναι μια νέα λειτουργία ούτε αυτοσκοπός.

Επίσης να θυμόμαστε ότι ο Χωροταξικός και Πολεοδομικός Σχεδιασμός πρέπει να έχει ημερομηνία λήξης. Πρέπει έγκαιρα να ολοκληρώνεται και έγκαιρα να προσαρμόζεται.

Χαρακτηριστικό παράδειγμα είναι η γεωργία σαν οικονομική δραστηριότητα και σαν χρήση γης. Σε πολλά Περιφερειακά Χωροταξικά Σχέδια οριοθετούνται ως γεωργική γη προτεραιότητας περιοχές με καλλιέργειες πριμοδοτούμενες από την ΚΑΠ της προγραμματικής περιόδου σύνταξής τους. Με τους αυξημένους χρόνους έγκρισης του χωρικού σχεδιασμού, υπάρχει μεγάλη πιθανότητα οι καλλιέργειες να μην είναι πλέον επιθυμητές στο πλαίσιο μιας νέας ΚΑΠ.

Κανένας σχεδιασμός, ανεξάρτητα από την αρμοδιότητα έγκρισής του δεν έχει νόημα, εάν δεν εφαρμοστεί και δεν γίνει κτήμα των τοπικών κοινωνιών.

Η αποκέντρωση αρμοδιοτήτων έγινε για να διασφαλίσει σύντμηση των παρατηρούμενων χρόνων έγκρισης και συνδυάζεται με ένα ιεραρχημένο επίπεδο Χωροταξικού - Πολεοδομικού Σχεδιασμού.

Να συζητήσουμε για τις Πολεοδομικές Αρμοδιότητες και το Σύνταγμα αλλά να ολοκληρώσουμε τις εκτελεστικές διατάξεις των Ν. 2508/97 και Ν. 2748/99.

Και τέλος, για να μη μείνει στα χαρτιά ο Χωροταξικός και Πολεοδομικός Σχεδιασμός, ας εκπαιδεύσουμε - ενημερώσουμε τους πολίτες

Η Ελλάδα δεν μπορεί να αντιμετωπίζει τα ζητήματα πολεοδομίας και χωροταξίας με τις τοπικές κοινωνίες χωρίς λόγο.

Αγωνιζόμαστε για μια αυτοδιοίκηση αρμοδιοτήτων και ευθυνών.

Αγωνιζόμαστε για μια κοινωνία της πρωτοβουλίας και της ευθύνης.

Για μια χώρα με αποκέντρωση και αυτοδιοίκηση.

